http://www.idescat.cat/cat/economia/tioc

Economia > Macromagnituds > Taules Input-Output de Catalunya 2001

Taules Input-Output de Catalunya 2001

El marc input-output és un sistema d'informació macroeconòmica que permet millorar el coneixement de l'economia catalana, ja que explica amb precisió les relacions econòmiques entre les branques d'activitat i les seves principals operacions econòmiques (producció, consum intermedi, consum final, inversió, exportacions, etc).

A continuació es presenten els trets fonamentals del projecte input-output, diferenciant els àmbits següents: fases del projecte, metodologia i presentació de resultats.

Fases del projecte

Les fases de difusió de resultats del projecte Taules Input-Output de Catalunya 2001 (TIOC-2001) han estat les següents:

Desembre 2005: presentació dels primers resultats de les TIOC-2001 a 14 i 65 branques
Desembre 2006: presentació dels resultats de les TIOC-2001 a 14, 65 i 122 branques
Juliol 2007: presentació de la publicació Taules Input-Output de Catalunya 2001 en PDF i del monogràfic de la revista Nota d'Economia.

Metodologia

La metodologia de les Taules Input-Output està recollida en el text de la publicació Taules Input-Output de Catalunya 2001 en PDF. El primer capítol presenta un resum del marc input-output on s'inclouen les definicions de les variables que s'utilitzen en el projecte. La informació detallada sobre la metodologia del marc input-output està disponible al reglament europeu que va aprovar el Sistema europeu de comptes. El segon capítol comprèn l'explicació metodològica del procés d'elaboració de les TIOC, on s'inclou el treball de camp, les fonts estadístiques i el procés d'estimació de les variables principals.

La sectorització de les Taules es presenta a la publicació en dos apartats. En el capítol segon es referencien els criteris bàsics utilitzats en la desagregació i es compara el detall de sectorització de les TIOC amb les Taules catalanes anteriors (1987 i 1967) i amb la Taula espanyola. L'annex A mostra la correspondència de la sectorització TIOC 14, 65 i 122. També està disponible a la secció Taules el document en format Excel Sectorització de les Taules Input-Output de Catalunya, on es presenta una informació equivalent sobre la sectorització de les TIOC.

L'Idescat va promoure, simultàniament al desenvolupament del projecte TIOC-2001, un conjunt d'estudis de viabilitat sobre comptabilitat satèl·lit amb diferents equips universitaris. La legislació estadística vigent ha integrat alguns d'aquests comptes satèl·lit en l'estadística oficial i es preveu el desenvolupament de diversos comptes, com per exemple, els comptes de turisme, habitatge i medi ambient (aire).

Presentació de resultats

Els resultats de les Taules Input-Output inclouen els comptes econòmics simplificats i les Taules a 14, 65 i 122 productes/branques i es poden consultar mitjançant diverses opcions:

una publicació en PDF
els documents en Excel que s'adjunten en l'apartat Taules
un llibre que inclou un CD amb tots els resultats

Els comptes econòmics simplificats de l'economia catalana proporcionen una síntesi integrada de l'activitat econòmica d'un territori i es calculen a partir de la informació recollida en les Taules Input-Output. Els saldos dels comptes de producció i explotació (PIB i Excedent Brut d'Explotació, respectivament) tenen una gran significació macroeconòmica.

El disseny de les taules en Excel que es presenten és equivalent per a la triple sectorització escollida (a 14, 65 i 122 productes/branques). Cada arxiu inclou la Taula de Destinació Ampliada (TDA), la matriu de coeficients tècnics, la matriu inversa de Leontieff i una altra informació complementària (recursos, usos i rendes de l'economia, ocupació, productivitat i multiplicadors).

Publicació en PDF

Taules Input-Output de Catalunya 2001

Taules en Excel

Comptes econòmics simplificats de l'economia catalana 2001
Resultats de les Taules Input-Output de Catalunya 2001 a 14 productes / branques
Resultats de les Taules Input-Output de Catalunya 2001 a 65 productes / branques
Resultats de les Taules Input-Output de Catalunya 2001 a 122 productes / branques
Sectorització de les Taules Input-Output de Catalunya 2001

Més informació

Taules Input-Output de Catalunya 2001. Llibres i CD-ROMs
Sistema europeu de comptes (SEC-95)
L'economia catalana i la TIOC-2001 (monogràfic). Nota d'Economia, núm. 87 (4t trimestre 2006). Departament d'Economia i Finances
Comptabilitats satèl·lit i taules input-output

© Institut d'Estadística de Catalunya

Data d'actualització: 10.07.2007